  Виталий Пронин Дэбесъёслэн сюлмаськонъёссы герӟаськемын сюресэн, школа автобусъёсын. 9-тӥ гудырикошконэ уйпал ёросэ вуылӥз Удмуртилэн Тӧроезлэсь ужзэ быдэсъясь Александр Бречалов.Ёросын Дэбесысь Шарканэ нуись сюрессы урод, калык кемалась возьма ни, отчы асфальт кылдоз шуыса, нош со али ке но ӧвӧл. Та сюрестӥ нылпиосты школае нулло, ужбергатӥсьёслы но со туж кулэ.- Туэ та сюресэз лэсьтыны чакламын ӧвӧл, - вераз транспортъя но сюрес хохяйствоя министрлэсь ужзэ быдэсъясь Алексей Горбачёв. – Мылкыддэс воксё куашкатонтэм вылысь верасько: Дэбес-Шаркан сюрес пыре «Школа маршрутъёс» программае, соин валче 2019-тӥ арлы тыршомы тупатыны.Калык талы чик но шум ӧз поты, но ма карод на, чидано луоз.Дэбес ёросысь Сюрногурт школалэн директорез Надежда Максимова сюлэмшугзэ вераз школа автобусъёс пумысен:- Ёросысь 40 процентсэ нылпиосты школае автобусэн нуо-ваё. Техника вужме, угось нуналаз 90 иськем но ортчоно луэ. Берло 3 ар куспын ёросэ 1 гинэ  выль автобус вуиз, нош 6-ез 10 ар пала ворттыло ни. Куронъёсъя 10 ар ужамез бере автобусэз воштыны кулэ, нош милям сыӵе луонлыкмы ӧвӧл. Кызьы нылпиосты школае вуттомы?- Туэ шаерамы 42 школа автобусъёс вуыны кулэ, - вера Удмуртиысь Правительстволэн Тӧроезлэн воштӥсезлэсь ужзэ быдэсъясь Наталья Сударикова. – Кӧняез ке автобусъёс школаосы вуттэмын ини. Кивалтӥсьёс али автобусъёс пумысен куронъёсты капчиятыны выро, соос бумагаен юнматэмын  ӧвӧл на ке но, вераны быгатӥсько: автобус вань эскеронъёс пыр ӟечкын потӥз ке, 10 ар бере но ворттылыны быгатоз на. Озьыен, школаос автобусъёстэк уз кыле, - оскытӥз Наталья Сударикова.Наталия Самсонова Туспуктэм: udmurt.ru  